ආසියානු “ෆයිව් නේෂන්ස්” පළමු කොටසේ රගර් තරගාවලියේ ආරම්භක තරගයේදීම චීන තායිපේ පිල ලකුණු 36 – 8 ක් වශයෙන් පරාජයට පත් කළ යෝෂිත රාජපක්‍ෂගේ නායකත්වයෙන් යුත් ශ්‍රී ලංකා පිල හෙට (18) සිංගප්පූරුව සමඟ තරග වැදීමට නියමිතය.පිලිපීනයේ මැනිලා නුවර දී චීන තායිපේ සමඟ පැවැති තරගයේ පළමු මිනිත්තුවේදීම දිනූෂ චතුරංග උත්සාහක දිනුමක් වාර්තා කරමින් ශ්‍රී ලංකාවට ලකුණු 5 ක් ලබා දුන් අතර තරගයේ 12 වැනි මිනිත්තුවේදී සුමේධ මාලේවන තවත් විශිෂ්ට උත්සාහක දිනුමක් වාර්තා කිරීමට සමත් විය.රීසා මුබාරක් එම උත්සාහක දිනුම ගෝලයක් බවට හරවමින් ශ්‍රී ලංකා පිලේ ලකුණු තත්ත්වය 12 – 3 ක් දක්වා ඉහළ දැමුවේය.අනතුරුව රීසා මුබාරක් එල්ල කළ දඬුවම් පහරකින් ලකුණු සංඛ්‍යාව 15 දක්වා වැඩි කර ගත් ශ්‍රී ලංකාව තරගයේ 18 වැනි මිනිත්තුව පසුවෙද්දී චරිත් සෙනෙවිරත්නගේ විශිෂ්ට උත්සාහක දිනුම හේතුවෙන් තවත් ලකුණු 5 ක් ලබාගැනීමට සමත් විය.මුබාරක් එම උත්සාහක දිනුම ගෝලයක් බවට හැරවීමෙන් ශ්‍රී ලංකාවේ ලකුණු තත්ත්වය 22 දක්වා ඉහළ ගියේය.තරගයේ 35 වැනි මිනිත්තුවේදී හසිත පෙරේරා ලැබූ උත්සාහක දිනුම රීසා විසින් ගෝලයක් බවට පත් කරනු ලැබීමෙන් ශ්‍රී ලංකාවට තවත් ලකුණු 7 ක් එක්විය.එසේ තරගයේ පළමු භාගයේදී අණසක පැතිරවූ ශ්‍රී ලංකාව ලකුණු 29 ලබා ගනිද්දී චීන තායිපේ පිලට රැස්කරගත හැකි වූයේ ලකුණු 3 ක් පමණි.තරගයේ දෙවැනි භාගයේදී වඩාත් ආක්‍රමණශීලී ක්‍රීඩා රටාවක නිරත වූ ශ්‍රී ලංකාවට තරගය නිමවීමට ආසන්නව තිබියදී මොහොමඩ් ශෙරිෆ් වාර්තා කළ උත්සාහක දිනුමක් දේව් ආනන්ද් විසින් ගෝලයක් බවට හරවනු ලැබීමෙන් තවත් ලකුණු 7 ක් ලබා ගැනීමට හැකි විය.තරගයේ මුල් භාගයේදී දඬුවම් පහරක් පමණක් ලැබූ චීන තායිපේ පිලට දෙවැනි භාගයේදී වාර්තා කිරීමට හැකි වූයේ උත්සාහක දිනුමක් පමණි.ඒ අනුව ගෝල් 4 ක්, උත්සාහක දිනුමක් සහ දඬුවම් පහරක් වාර්තා කරමින් තරගයේ ජය අත්කර ගැනීමට ශ්‍රී ලංකාවට හැකිවිය..